єгда̀ напи́совати ѿ сегѡ̀ ѡ́браза хрс̑тіа́не своѐ житіѐ до́лженствующе, илѝ не восхотѣ́ша, илѝ изнемого́ша къ подража́нію: не мно́зи же нѣ́цыи возмого́ша вы́ше мірски́хъ возни́кнути смуще́ній, и избѣ́гнути су́щія во гра́дѣхъ бу́ри, и си́це внѣ̀ мо́лвъ бы́вше, уедине́нное ѡблобыза́ти житіѐ: изѡбраже́ніе апс̑льскія сотвори́ша добродѣ́тели: стяжа́нію нестяжа́ніе предсу́ждше, безпеча́лія ра́ди: пи́щи же пріумаще́ннѣй про́стѣ угото́ванную предпоче́тше ра́ди укроще́нія страсте́й, ма́лою пи́щею потре́бу испо́лниша тѣ́ла: ѻде́ждъ мя́гкихъ и кромѣ̀ потре́бы, я́кѡ человѣ́ческагѡ сластолю́бія умышле́ніе презрѣ́вше, просту́ю ну́жды ра́ди тѣ́ла и неизбра́нную употребля́ху ри́зу, не любому́дро бы́ти непщева́вше попече́ніе є́же ѡ небе́сныхъ, къ до́лу лежа́щымъ, и ѕвѣрє́мъ безъ̑ труда̀ прибыва́ющымъ ѡбраща́ти: не вѣ́дѣша украше́нія, внѣ̀ чл҃вѣ́ческихъ бы́вше страсте́й, не бя́ше у ни́хъ лихои́мствуяй, илѝ лихои́мствуемый, судя́й илѝ суди́мый: имя́ше бо кі́йждо судію̀ неумы́тнаго свою̀ со́вѣсть, не и́нъ у́бѡ богатя́шеся, и́нъ же нище́тствоваше: нижѐ и́нъ у́бѡ истаява́ше гла́домъ, и́нъ же расторга́шеся пресыще́ніемъ: восполня́ше бо ѡскудѣва́ющихъ потре́бу избы́точествующихъ щедролю́біе